Diari Oficial de la Generalitat Valenciana


Sumari del DOGV 5695, del 04-02-2008 (2008/1214)

ORDE de 29 de gener de 2008, de la Conselleria de Turisme, per la qual es regulen i convoquen les ajudes destinades a la difusió dels recursos turístics dels municipis d'interior de la Comunitat Valenciana.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5695

Data del DOGV
:   04-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1214


Data del document
:   29-01-2008

Organisme emissor
:   Conselleria de Turisme

Tipus de document
:   Ordre

Correcció d'errades

Anàlisi jurídica

 Descriptors 

:   * administració local
    * turisme rural
    * suport econòmic
    * infraestructura turística
    * ajuda pública

ORDE de 29 de gener de 2008, de la Conselleria de Turisme, per la qual es regulen i convoquen les ajudes destinades a la difusió dels recursos turístics dels municipis d'interior de la Comunitat Valenciana. [2008/1214]
L'administració turística valenciana per a fomentar el desplegament del turisme d'interior ha potenciat, a través dels corresponents instruments normatius, la creació, millora i adequació dels recursos turístics d'interior. La present orde que complementa dites actuacions pretén fomentar, d'una banda, la publicitat i la difusió de tals recursos com a mecanisme d'atracció de visitants i, de l'altra, facilitar els mecanismes d'interpretació i coneixement d'eixos recursos.
En la present ordre s'ha optat per efectuar una delimitació exhaustiva de les actuacions i de les despeses incentivables. Esta delimitació opera en el sentit de reduir-les tant en els suports de la difusió -únicament fullets, CD's, DVD's i altre material semblant- com en el contingut, circumscrivint-lo a la difusió dels recursos turístics específics.
Estos dos aspectes, la delimitació de les actuacions subvencionables i el que es tracte de municipis d'interior, molts d'ells de creixement econòmic ralentitzat, justifiquen que en el procediment no s'establisquen criteris de competència sinó que, una vegada determinades les sol·licituds admeses s'efectue entre elles el prorrateig de la consignació pressupostària que es disposa.
Finalment, s'assenyala que en virtut del que establix l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes que es concedisquen d'acord amb el que preveu la present orde, ho seran en el marc del Reglament (CE) número 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5 de 28 de desembre de 2006).
En virtut d'això, d'acord amb les competències assignades pel Decret 123/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Turisme, i atés el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i la Llei 38/2003, de 17 de novembre, General de Subvencions,
ORDENE
CAPÍTOL I
Règim de les ajudes
Article 1. Objecte
1. L'objecte de la present orde és establir el règim de concessió d'ajudes per a les actuacions que es realitzen en 2008 de difusió i informació com a destinacions turístiques dels municipis d'interior de la Comunitat Valenciana i d'alguns recursos turístics específics, mitjançant l'edició de material imprés, així com CD's, DVD's i un altre material semblant.
2. A l'efecte del que disposa la present orde s'entén per difusió aquelles accions tendents a la informació pública, la divulgació i comunicació dels municipis i recursos turístics a què es referix el número 1 d'este article.
Article 2. Dotació pressupostària
L'import global màxim destinat a atendre les subvencions a què es referix la present orde és de 591.987,45 euros, finançats a càrrec de la línia pressupostària T6405000 del Capítol IV del programa pressupostari 751.30 «Turisme d'Interior».
Article 3. Actuacions subvencionables
1. Les subvencions objecte d'esta convocatòria tindran com a finalitat finançar parcialment les despeses corrents derivades de la difusió i la informació com a destinacions turístiques dels municipis d'interior de la Comunitat Valenciana i d'alguns recursos turístics específics.
2. Seran objecte de subvenció, les actuacions següents:
A. Fullets genèrics municipals d'informació turística.
Serà objecte d'ajuda l'edició, reedició, impressió i reimpressió de fullets genèrics d'àmbit municipal i supramunicipal d'informació turística, el contingut de les quals serà, en termes generals el següent, sempre d'acord amb els recursos turístics amb què compte el municipi o municipis:
- Descripció general i ubicació geogràfica, amb dades generals (clima, extensió, població) que podran completar-se amb un mapa o croquis.
- Breu introducció històrica.
- Rutes, sendes, itineraris i excursions des del municipi. Si fa el cas, serà obligatòria la menció de les sendes GR, PR o locals homologats (SL) que hi hagen en el municipi.
- Espais naturals, zones verdes i paisatges d'interés.
- Monuments, béns d'interés cultural, museus, col·leccions, obres d'art. Si fa el cas, serà obligatòria la menció d'aquells que estiguen inclosos en l'Inventari General del Patrimoni Cultural Valencià i que a més siguen visitables.
- Gastronomia, artesania, festes i esdeveniments d'interés.
- Si fa el cas, adreça i telèfon de les oficines d'informació turística o Tourist Info.
- Si fa el cas, adreça de la pàgina web d'informació turística municipal o comarcal.
- Sempre i en tot cas, menció de la web d'informació turística de la Generalitat Valenciana: www.comunitatvalenciana.com.
- Altres dades referides a recursos turístics concrets, com: localització, horari de visites, les mesures d'accessibilitat per a persones de mobilitat reduïda, telèfons de contacte i qualsevol altra dada d'interés.
B. Fullets específics de determinats recursos turístics de municipis d'interior.
Seran objecte d'ajuda l'edició, reedició, impressió i reimpressió de fullets informatius i divulgatius sobre els recursos següents:
- Béns immobles declarats d'interés cultural (BIC), i immobles declarats béns de rellevància local que siguen visitables.
- Museus i col·leccions museogràfiques.
- Jaciments arqueològics i paleontològics, sempre que siguen visitables.
- Espais naturals protegits, dels establits en la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, com ara parcs i paratges naturals, paratges naturals municipals, coves etc.
- Rutes turístiques temàtiques.
- Sendes, itineraris i excursions. Si fa el cas, serà obligatòria la menció de les sendes GR, PR o locals homologats (SL) que hi hagen en el municipi o municipis.
- Centres històrics declarats com a tals.
- Festes declarades d'interés turístic.
El material informatiu abans mencionat haurà de contindre en termes generals, i per a cada un dels recursos la informació següent: localització, horari de visites, el caràcter gratuït o no de l'entrada, les mesures d'accessibilitat per a persones de mobilitat reduïda, visites guiades, telèfons de contacte i qualsevol altra dada d'interés.
C. DVD's, CD's o un altre material de caràcter semblant que tracte sobre el contingut especificat en els apartats A i B anteriors.
3. Només es podrà presentar una sol·licitud per municipi o mancomunitat i per a una única actuació.
Article 4. Actuacions i despeses no subvencionables
1. No seran subvencionables les actuacions el pressupost total de la despesa subvencionable de les quals, IVA inclòs, siga inferior a dos mil euros.
2. En el cas de festes declarades d'interés turístic no seran subvencionables les despeses de l'edició dels denominats programes de festes, cartells anunciadors o un altre material semblant.
3. No seran subvencionables altres despeses de material promocional i de difusió del recurs diferents dels establits en l'article tres de la present orde.
4. S'exclouen de les ajudes previstes en esta orde les despeses d'adquisició d'actius fixos i en general tots aquells que tinguen la consideració d'inversions.
Article 5. Beneficiaris
1. Podran sol·licitar ajudes els municipis i les mancomunitats de municipis de l'interior de la Comunitat Valenciana que complisquen els requisits establits en l'apartat següent.
Tal com s'indica en el punt 3, de l'article 3, només es podrà presentar una sol·licitud per municipi o mancomunitat i per a una única actuació.
2. A l'efecte d'estes ajudes s'entendran per municipis d'interior de la Comunitat Valenciana, les entitats locals a què es referix l'apartat a, del número 1 de l'article 3 de la Llei 7/1985, de 2 d'abril, Reguladora de les Bases de Règim Local el terme municipal de les quals no siga limítrof amb el mar.
Anàlogament, s'entendran per mancomunitats d'interior de la Comunitat Valenciana les entitats locals a què es referix l'apartat d, del número 2 de l'article 3 de l'esmentada llei 7/1985, en les quals no cap dels municipis que les integren siga limítrof amb el mar.
Article 6. Ajudes
1. Sense perjuí del que disposen els articles 3 i 4 anteriors es consideraran despeses incentivables aquells que responguen als conceptes següents:
La creació, disseny, fotomecànica, maquetació, producció, edició o reedició de material que tinga com a objecte la difusió i divulgació de recursos turístics d'acord amb el que establix l'article 3.
2. La quantia de la subvenció en cap cas no podrà superar els 15.000 euros per beneficiari. La quantitat a percebre, tenint en compte el límit establit, serà la que resulte de prorratejar l'import de la consignació pressupostària destinada a estes ajudes, la quantia de la qual es publicarà mitjançant una orde de la conselleria de Turisme, entre el nombre de sol·licituds admeses i referides a actuacions l'objecte de les quals s'ajuste als requisits establits en la present orde.
3. Les ajudes que s'establixen en la present orde tindran la consideració de subvenció a fons perdut.
4. L'IVA del projecte podrà formar part del cost subvencionable, sempre que siga abonat efectivament pel beneficiari i no siga compensable o recuperable. A estos efectes les entitats hauran d'omplir una declaració sobre el caràcter recuperable o no de l'IVA corresponent al projecte.
5. L'import de les subvencions o ajudes que es concedisquen en cap cas no podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a realitzar per l'entitat local beneficiària de la subvenció.
Les ajudes regulades en la present orde no s'acumularan a cap ajuda pública corresponent a les mateixes despeses subvencionables si dita acumulació produïx una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
En tot cas, l'import de les presents ajudes no podrà fer que l'import total de les ajudes de minimis que reba l'entitat durant un període de tres exercicis fiscals siga superior al límit de 200.000 euros.
6. Es podrà subcontractar l'activitat objecte de la subvenció fins al 100% d'esta i, en este cas, caldrà ajustar-se al que disposa l'article 29 de la Llei 38/2003, de 17 de novembre, General de subvencions.
CAPÍTOL II
Procediment
Article 7. Presentació de sol·licituds i documentació
1. Els sol·licitants hauran de presentar la documentació següent:
a) Instància de sol·licitud en imprés normalitzat, degudament omplit, segons model que figura en l'Annex I de la present orde i disponible en www.comunitat-valenciana.com/institucional.
b) Certificat expedit pel secretari de l'entitat local, acreditatiu de l'acte o acord adoptat per l'òrgan competent aprovant l'actuació per a la qual se sol·licita subvenció i el seu pressupost.
c) Certificat expedit pel secretari de l'entitat local, acreditativa de l'acte o acord adoptat per l'òrgan competent en el qual s'incloga el compromís de finançament de la part del pressupost no subvencionat i necessari per a la realització de l'actuació, fent constar expressament l'aplicació econòmica del pressupost municipal per la qual es finançarà.
d) Certificat expedit pel secretari o interventor de l'entitat local sol·licitant, de les ajudes de minimis concedides per qualsevol actuació durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara, o bé, si fa el cas, certificat de no haver rebut cap ajuda de minimis.
e) Certificat expedit pel secretari o interventor de l'entitat local sol·licitant, sobre les ajudes rebudes per als mateixos costs subvencionables, a fi de comprovar que no se superen els límits de l'article 2.5 del reglament de minimis abans citat.
f) Fitxa de manteniment de tercers (dades bancàries) segons model que figura en l'Annex II de la present orde i disponible en www.comunitat-valenciana.com/institucional.
g) Memòria descriptiva i pressupost d'execució de l'actuació a realitzar. S'hi inclourà el tipus de material a editar, les seues característiques, la temàtica i un guió o esquema del seu contingut.
En tots els casos s'inclourà un pressupost desglossat per partides de despesa.
h) Certificat del secretari o interventor de l'entitat sol·licitant sobre el caràcter recuperable o no de l'IVA, suportat en l'actuació per a la que se sol·licita subvenció, segons model que s'adjunta en l'annex III de la present orde i disponible en www.comunitat-valenciana.com/institucional.
i) Declaració responsable de l'òrgan competent de l'entitat local que acredite que el sol·licitant no és deutor de la Generalitat per reintegrament de subvencions, segons model que figura en l'annex VI de la present orde i disponible en www.comunitat-valenciana.com/institucional.
j) Declaració responsable de l'òrgan competent de l'entitat local acreditativa de no estar sotmés en les altres prohibicions per a obtindre la condició de beneficiari establides en l'article 13 apartat 2 de la Llei 38/2003, de 17 de novembre, General de Subvencions, segons el model que figura en l'annex VI de la present orde i disponible en www.comunitat-valenciana.com/institucional.
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
3. Els sol·licitants podran executar l'actuació sense necessitat esperar que la concessió de l'ajuda es produïsca i sense que això prejutge la decisió que finalment s'adopte.
4. Les sol·licituds podran presentar-se en el Registre General de la conselleria de Turisme, siti en Av. d'Aragó, 30 de València, o en els Registres dels Servicis Territorials de Turisme d'Alacant, Castelló i València, així com en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini de presentació de sol·licituds serà de 20 dies naturals comptats a partir de l'endemà de la publicació de la present orde en el DOCV.
6. Quan la sol·licitud no reunisca els requisits establits en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, en el cas de no fer-ho, se'l tindrà per desistit en la petició, prèvia resolució que haurà de ser dictada en els termes prevists en l'article 42 de la dita Llei.
Article 8. Tramitació de les sol·licituds i resolució del procediment
1. L'òrgan competent per a la instrucció del procediment d'ajudes establit per la present orde és el Servici de Turisme d'Interior de la conselleria de Turisme.
2. Una vegada avaluades les sol·licituds per l'òrgan instructor, traslladarà els expedients i el procés anterior a la Comissió de Valoració que s'establix en el número 8 del present article, la qual, després de l'anàlisi del procediment seguit, calcularà l'import de les subvencions prorratejant les sol·licituds informades favorablement amb la consignació pressupostària establida en la present orde. Cap subvenció no podrà superar l'import màxim de 15.000 euros establit en l'article 6 apartat 2 de la present orde.
3. Una vegada valorades les sol·licituds amb la quantificació dels corresponents imports d'ajuda, i previs els oportuns tràmits, la Comissió de Valoració, a través del seu president, elevarà la proposta de concessió o denegació de les ajudes a la consellera de Turisme, qui resoldrà sobre l'ajuda i determinarà la quantia d'esta.
4. La resolució es notificarà a les persones interesssades en els termes prevists en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini màxim per a resoldre les sol·licituds que es formulen serà de sis mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes prevists en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Les resolucions a què es referix el paràgraf anterior esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar de l'endemà al de la notificació de la resolució.
7. Les subvencions concedides seran publicades en el Diari Oficial de la Comunitat Valenciana amb expressió de la convocatòria, el programa i crèdit pressupostari al qual s'imputen, el beneficiari, la quantitat concedida i la finalitat o finalitats de la subvenció.
8. La Comissió de Valoració estarà presidida pel director general de Turisme d'Interior de la conselleria de Turisme i integrada per altres quatre membres designats per ell.
Article 9. Incidències posteriors a la concessió
El director general de Turisme d'Interior té la delegació de la resolució de les incidències que es produïsquen amb posterioritat a la resolució de concessió, i en especial els supòsits de:
- Canvis realitzats en les partides que conformen el cost elegible. Dits canvis hauran de ser justificats pel beneficiari, i no podran alterar de manera essencial la naturalesa, objecte i finalitat per a la qual ha sigut concedida la subvenció.
- Minoració en l'import de les subvencions concedides en els supòsits a què fa referència l'article 14 apartat 1 de la present orde.
- Revocació de les subvencions concedides en els supòsits a què fan referència els articles 12 apartat 4 i 14 apartat 2.
- Revocació de les subvencions concedides a causa de la renúncia del beneficiari.
- Revocació de les subvencions concedides en cas de desistiment del sol·licitant.
Article 10. Obligacions del beneficiari
Són obligacions del beneficiari:
a) Acreditar el compliment de requisits i condicions que determinen la concessió o gaudi de l'ajuda.
b) El sotmetiment a les actuacions de control financer que corresponguen.
c) Comunicar a la conselleria de Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
d) La realització de l'activitat per a la que va ser concedida la subvenció, la qual serà d'exclusiva responsabilitat de l'entitat. Així mateix, seran a càrrec seu els mitjans humans i materials que precisen per al seu compliment.
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
Article 11. Publicitat
En compliment del que establix l'article 18.4 de la Llei General de Subvencions les actuacions que es realitzen en el marc de la present convocatòria hauran d'exhibir un distintiu en què es faça constar que el projecte ha sigut finançat parcialment per la conselleria de Turisme. El text i característiques de tal distintiu seran subministrats per la pròpia conselleria.
Article 12. Liquidació de les ajudes
1. L'actuació objecte de subvenció haurà d'estar finalitzada en la seua totalitat com a màxim el 5 d'octubre de 2008.
2. El lliurament de la subvenció es produirà d'una sola vegada, amb justificació prèvia del gasto corresponent a l'activitat realitzada. La documentació a presentar per al cobrament de la subvenció haurà de ser la següent:
- Còpia compulsada de les factures corresponents a la despesa realitzada.
- Certificat, expedit pel secretari o l'interventor de l'entitat local, en el qual conste l'acte o l'acord de reconeixement de l'obligació per l'òrgan competent, així com l'aplicació econòmica del pressupost municipal en què s'ha contret la despesa. Dit certificat ha d'incloure una relació detallada de les actuacions realitzades recolzades per la subvenció on figure cada un dels gastos incorreguts, amb expressió del proveïdor, l'import del justificant presentat i el seu número i data d'emissió, segons model que figura en l'annex IV de la present orde i disponible en www.comunitat-valenciana.com/institucional.
- Este certificat podrà substituir-se per la còpia compulsada dels documents de la comptabilitat pressupostària acreditatius que el gasto arreplegat en les factures ha aconseguit la fase comptable «O».
- Certificat expedit pel secretari o l'interventor de l'entitat local beneficiària, acreditatiu de l'import, procedència i l'aplicació dels fons propis i d'altres ajudes o ingressos amb què, a més de la subvenció, hagen sigut finançades les actuacions, segons el model que figura en l'annex V de la present orde.
- Quan el cost subvencionable de l'actuació siga superior a 12.000 euros haurà d'acreditar-se el compliment dels procediments establits en la normativa d'aplicació en matèria de contractació pública.
- Declaració responsable, per part de l'òrgan competent de l'entitat beneficiària, acreditativa que no s'és deutor de la Generalitat per reintegrament de les subvencions, segons el model que figura en l'annex VI de la present orde i disponible en www.comunitat-valenciana.com/institucional.
- S'adjuntarà un exemplar del material editat, el qual haurà de portar el distintiu a què es fa referència en l'article 11 anterior.
3. A l'efecte de justificació es considerarà que el despesa subvencionable s'ha realitzat si s'ha aconseguit la fase comptable «O» en el pressupost de l'entitat sol·licitant, encara que no haja sigut efectivament pagat amb anterioritat a la finalització del període de justificació.
4. No procedirà la minoració en aquelles subvencions el cost subvencionable de les quals justificat de manera conforme no abaste com a mínim la quantitat de dos mil euros, efectuant-se la revocació íntegra de dites subvencions.
5. El termini per a la presentació dels justificants a què es fa referència en el present article finalitzarà el 10 d'octubre de 2008.
Article 13. Control i inspecció
La conselleria de Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar quanta informació considere oportuna, sense perjuí d'altres actuacions inspectores o de comprovació que pogueren fer-se a instàncies de la Intervenció General de la Generalitat o altres organismes competents.
Article 14. Minoració i reintegrament de les subvencions
1. L'alteració d'algunes de les característiques no substancials de l'actuació la subvenció del qual haja sigut aprovada, l'incompliment d'alguna de les condicions i terminis establits en la resolució, la insuficient justificació d'alguns dels gastos efectivament realitzats, l'execució parcial de les actuacions previstes i la concessió amb posterioritat a la presentació de la sol·licitud d'altres ajudes públiques o privades, si en el seu conjunt excedixen dels límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la revocació de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta. En la tramitació del procediment es garantirà, en tot cas, el dret de l'interessat a l'audiència.
DISPOSICIONS FINALS
Primera
El director general de Turisme d'Interior de la conselleria de Turisme queda facultat per a dictar les disposicions i adoptar les mesures que considere oportunes per al desplegament i aplicació del que disposa la present orde.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
Contra la present orde, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs de reposició, en el termini d'un mes, a comptar de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.
València, 29 de gener de 2008
La consellera de Turisme,
ANGÉLICA SUCH RONDA